Paterna recapta 1.500 kg de menjar per als veïns més necessitats en una “reeixida i concorreguda” Carrera de Sant Silvestre
04/01/2016

# Paterna recapta 1.500 kg de menjar per als veïns més necessitats en una “reeixida i concorreguda” Carrera de Sant Silvestre

[![Imagen del alcalde y los organizadores de la carrera junto con los ganadores](/images/noticias/2016/01/silvestre1.jpg)](/images/noticias/2016/01/silvestre1.jpg)

04.01.2016

Els 864 corredors inscrits van recórrer els 4,4 quilòmetres d'itinerari urbà per les principals artèries del municipi, inclosa la Plaça de l'Ajuntament i el carrer Major

El regidor d'Educació, Joventut i Esports, José Manuel Mora ha qualificat “d'exitàs de participació i d'ambient” la carrera de Sant Silvestre que Paterna va celebrar el passat 30 de desembre i en la qual es van inscriure 864 persones i es van arreplegar 1.500 quilos d'aliments i 400 camisetes tècniques per a persones en risc d'exclusió social del municipi a més de milers de taps de plàstic.

Esta edició no sols ha destacat pel seu alt índex de participació, sinó també pel seu grau de solidaritat i pel seu recorregut renovat, un itinerari de 4,4 quilòmetres consistent en dos voltes a un circuit urbà de 2.200 metres en la categoria Absoluta Masculina i Femenina i una volta en el cas de la categoria Infantil que ha agradat molt als corredors.

“Hem aconseguit convertir esta carrera en una cita esportiva familiar carregada de solidaritat”, ha assenyalat Mora, agraït del treball desenrotllat pel club paterner Paterna Runners i orgullós de l'excepcional acceptació que ha tingut este esdeveniment entre els veïns, els participants i el públic assistent en general que, “amb la seua generositat i les seues aportacions solidàries, tant d'aliments no peribles com de roba esportiva, han contribuït a ajudar a aquells paterners i paterneres que més ho necessiten en estes entranyables dates”.

I és que per a inscriure's oficialment i de manera gratuïta en esta Carrera de Sant Silvestre, organitzada per l'Ajuntament de Paterna, Esport a Paterna i el Club d'Atletisme Orero Paterna Runners, calia aportar el mateix dia de la prova 1 quilo d'aliment no perible a l'entrega del dorsal.

Ambientada a ritme de batukada i amenitzada amb una gran xocolatà, la carrera va entregar un trofeu als tres primers classificats en cada categoria a més de premiar les millors disfresses individuals i col•lectives. La prova va començar en l'esplanada del coetòdrom del carrer Mestre Ramón Ramia Querol, seguint per l'Avinguda d'Europa, el carrer Jacinto Benavente, el carrer Marianna Colàs, el carrer Sant Antoni, el carrer Major i la Plaça Enginyer Castells fins a arribar novament al punt d'eixida.

![Imagen de los alimentos recogidos durante el evento](/images/noticias/2016/01/carpa-alimentos.jpg)